text: Ny SønderjyskE træner skal være arbejdsom og ydmyg 
  09 april 2015 kl. 08.48
  Sønderjyske er på udkig efter en ny træner, og man leder efter en person med samme værdier som klubben.
  I dag torsdag blev det officielt, at Lars Søndergaard skifter jobbet som cheftræner i Sønderjyske ud med trænersædet i AaB.
  Sønderjyskes sportschef, Hans Jørgen Haysen, leder nu efter en ny cheftræner til klubben.
  -Vi er i gang med at finde en ny træner til næste sæson. Vi leder efter en person, som passer ind i klubbens dna, og som har de samme dyder som vi har i Sønderjyske med hensyn til ydmyghed og arbejdsomhed.
  -Vi vil gerne udvikle os som klub og skal hele tiden bevæge os fremad, men vi er samtidig en klub, hvor vi ikke bruger flere penge, end vi har, og det er også noget, en ny træner skal være indforstået med.
  Rygterne om hvem der skal overtage jobbet er allerede i fuld gang. Et af de navne der er blevet nævnt flere gange er Johnny Mølby, der tidligere har været træner i bl.a. AC Horsens.
  Men også Ove Pedersen, der stopper i OB til sommer, er en mulighed.
  